Záznam z verejného prerokovania Návrhu zmien a doplnkov č. 1/2014
Územného plánu zóny Centrum – Podunajské Biskupice, v znení zmien a doplnkov,
s dotknutými orgánmi štátnej správy, samosprávy, správcami a vlastníkmi verejného technického a dopravného vybavenia územia

Miesto konania: Miestny úrad MČ Bratislava – Podunajské Biskupice, Žiacka ul., č. 2, zasadacia miestnosť,
Dátum a čas konania: 10.12.2014 o 9,30 hod.
Prítomní: podľa prezenčnej listiny

Pre riešené územie, územné zázemie Kazanskej ulice, z východu ohraničené Uzbeckou ulicou a zo západu Ulicou svornosti, je v súčasnosti schválený Územný plán zóny Centrum – Podunajské Biskupice spracovaný v roku 1996, v znení zmien a doplnkov z rokov 2001 a 2005. 
Táto dokumentácia je záväzným podkladom pre usmerňovanie investičnej činnosti vo vymedzenom území a je záväzným podkladom pre vydávanie stavebných povolení tunajším stavebným úradom.
Na  základe uznesenia Miestneho zastupiteľstva mestskej časti Bratislava – Podunajské Biskupice č. 403/2010-2014 zo dňa 3.6.2014, prijatého na základe Informácie o preskúmaní aktuálnosti Územného plánu zóny Centrum – Podunajské Biskupice, bol zahájený proces obstarávania zmien a doplnkov Územného plánu zóny Centrum – Podunajské Biskupice, v znení zmien a doplnkov z r. 2001 a 2005, na podklade schválených podnetov, s podmienkou zabezpečenia úplnej úhrady nákladov od fyzických alebo právnických osôb, ktorých potreba vyvolala obstaranie zmien a doplnkov územnoplánovacej dokumentácie.
V zmysle vyššie uvedeného uznesenia sa spracovatelia v textovej a grafickej časti dokumentácie zaoberali prioritne nasledovnými zmenami:
1.	Ul. svornosti – Prípojná: zvýšenie podlažnosti zástavby z 3 nadzemných podlaží (ďalej NP) na 5 NP – akceptovanie jestvujúceho stavu,
2.	Slovnaftská – Popradská: overenie vyššej podlažnosti potenciálnej zástavby, zo 4 NP na max.  podlažnosť 8 NP,
3.	Prípojná – Krajinská: zrušenie územnej rezervy pre dopravno-komunikačné a priestorové prepojenie vnútrobloku územia prostredníctvom novej obslužnej komunikácie so Slovnaftskou, resp. Kazanskou ulicou, ktoré je podmienené overením inej možnosti dopravného sprístupnenia vymedzeného územia,
4.	Kvetinárska – Nákovná – Podzáhradná: zrušenie území bez možnosti zástavby – odstránenie obmedzení v investičnej činnosti,
5.	Baltská: zrušenie regulatívov umožňujúcich výstavbu 3-podlažného bytového domu a ponechanie územia bez možnosti ďalšej zástavby,
6.	Kazanská – Uzbecká: overenie nového hmotovo-priestorového riešenia zástavby v dotyku s Kazanskou a s Uzbeckou ulicou, vzhľadom na jestvujúce technické limity zástavby (podzemný kolektor), bez zvýšenia intenzity využitia územia.
Podnet č. 1 a č. 2 spolu s novým pohľadom na dopravné riešenie križovatky Slovnaftská – Ul. svornosti a Kazanská ul. – Popradská ul. a s ohľadom na zrealizovaný 5 podlažný polyfunkčný objekt na križovatke iniciovali návrh novej potenciálnej zástavby vo vstupnej časti do centra Podunajských Biskupíc. Vzhľadom na skutočnosť, že obidve protiľahlé plochy v kvadrantoch križovatky Ulica svornosti – Slovnaftská (Slovnaftská – Popradská /podnet č. 2/ a Slovnaftská – Prípojná) možno považovať z hľadiska urbanistického za rovnocenné, ktoré je potrebné riešiť kompozične v rovnováhe, v podobnej urbanistickej hmotovo-priestorovej štruktúre, spracovatelia dokumentácie navrhli novú reguláciu zástavby aj v bloku Slovnaftská – Prípojná, ktorá sa stala súčasťou zmeny č. 1.
Ďalšie zmeny v dokumentácii boli vyvolané:
-	potrebou zosúladenia metodiky dokumentácie územného plánu zóny s vyšším stupňom územno-plánovacej dokumentácie, ktorú predstavuje Územný plán Hlavného mesta SR Bratislavy, r. 2007, v znení zmien a doplnkov,
-	úpravou regulácie zástavby (zníženie max. podlažnosti) v územiach s ukončenou stavebnou činnosťou, ktoré je z tohto dôvodu považované za stabilizované, 
-	novým pohľadom na čiastkové riešenia urbánnych priestorov a dopravných systémov (križovatka Slovnaftská – Ul. svornosti, križovatka Kazanská – Popradská), vyplývajúcich z odsúhlasených dopravných projektov.
Verejné prerokovanie návrhu zmien a doplnkov územného plánu zóny sa uskutočňuje v termíne od 10.11.2014 do 23.1.2015. V prerokovaní sú oslovené dotknuté orgány štátnej správy, samosprávy, správcovia verejného technického a dopravného vybavenia územia, občianska verejnosť a vlastníci nehnuteľností, na ktorých sa navrhujú nové zastavovacie podmienky.
V prípade potreby sa uskutočnia dorokovania nesúhlasných stanovísk.
Okresný úrad Bratislava, odbor štátnej správy starostlivosti o ŽP obvodu, uskutoční proces posudzovania vplyvov zmien strategického dokumentu, ktorým je Územný plán zóny Centrum – Podunajské Biskupice, na životné prostredie.
Po ukončení procesu verejného prerokovania bude potrebné vypracovať stanovisko obstarávateľa – mestskej časti, s pokynmi na spracovanie upraveného návrhu dokumentácie, ktorého súčasťou bude aj komplexné vyhodnotenie stanovísk uplatnených vo verejnom prerokovaní. Upravený návrh dokumentácie, spolu s výsledkami prerokovania,  bude predložený Okresnému úradu Bratislava, odboru výstavby a bytovej politiky, na posúdenie súladu návrhu územnoplánovacej dokumentácie a procesu jej obstarania s platnými právnymi predpismi,  podľa § 25 zákona č. 50/1976 Zb. o územnom plánovaní a stavebnom poriadku, v platnom znení (stavebný zákon).
Na podklade súhlasného stanoviska Okresného úradu Bratislava, odboru výstavby a bytovej politiky, bude možné predložiť dokumentáciu na schválenie Miestnemu zastupiteľstvu mestskej časti Bratislava – Podunajské Biskupice. V prípade schválenia   návrhu zmien a doplnkov v miestnom zastupiteľstve, riešitelia spracujú čistopis Zmien a doplnkov Územného plánu zóny Centrum – Podunajské Biskupice, ktorý sa stane záväzným podkladom pre rozhodovanie stavebného úradu.
Priebeh verejného prerokovania bol nasledovný:
Ing. Borková (Miestny úrad MČ Podunajské Biskupice): privítala prítomných a oboznámila ich s obsahom procesu obstarávania dokumentácie zmien a doplnkov územného plánu zóny;
Ing. arch. Vaškovič, Ing. arch. Šoltés (spracovatelia materiálu): zhodnotili vzťah územného plánu zóny k územnému plánu mesta; v skratke zhrnuli genézu územnoplánovacieho vývoja v území a prítomným poskytli výklad k prerokovávanému dokumentácii a k jednotlivým zmenám:
-v riešení lokalít 1 a 2 zachovali schválenú koncepciu Kazanskej ulice formou riešenia dvojpodlažného parteru s výškovými bodovými objektmi, prezentovali svoju víziu transformovania Kazanskej ako mestského bulváru so zeleňou,  regulovanou dopravou a zároveň príjemnejším priestorom pre pohyb peších. Svoj návrh prezentovali aj škicami budúceho výzoru a charakteru územia; 
-do územného plánu zóny (UPN-Z) premietli nové názory na riešenie MUK Svornosti-Slovnaftská, ktorá už nevyžaduje tak rozsiahlu územnú rezervu,  ako  je zakonzervovaná v súčasnom UPN-Z;  
- pre riešenie križovatky Popradská-Kazanská-Prípojná-Krajinská  je na podklade spracovanej dokumentácie  vydané právoplatné územné rozhodnutie, z uvedeného dôvodu vyplynula pre architektov povinnosť premietnuť schválené riešenie križovatky do dokumentácie zmien a doplnkov. Tomuto riešeniu sa prispôsobila aj regulácia zástavby v území. Nakoľko pre dané územie považujú za vhodnejšiu  kruhovú križovatku  (priestorovo úspornejšia, spomalí dopravu na Kazanskej a prispeje k mestskému charakteru Kazanskej – vytvorenie bulváru) zakreslili ju do priestoru dotknutej križovatky  s cieľom vyvolať  odbornú a verejnú diskusiu na tému jej riešenia;
-ďalšie zmeny, vrátane lokality 6, nenavrhujú navyšovanie zástavby a neprinesú do územia zvýšenie intenzity jeho využitia;
Ing. Černochová (Magistrát Hl. m. SR): položila otázku, či je v dopravnom riešení zohľadnené aj plánované vedenie trolejbusovej dopravy;
Ing. arch. Šoltés: vyjadril názor, že v navrhnutom riešení okružnej križovatky Kazanská – Popradská – Krajinská – Prípojná ul. sú vytvorené dostatočné priestorové možnosti pre výhľadové vedenie trolejbusovej dopravy. Predkladaný návrh riešenia rozvoja záujmovej križovatky považuje za „hodenú rukavicu“, nakoľko riešenie križovatky Kazanská – Popradská – Krajinská – Prípojná ul. podľa dokumentácie pre územné konanie nepovažuje pre danú lokalitu za  najvhodnejšie, nakoľko nesprávnou organizáciou dopravy Kazanská ul. stratila charakter bulváru - „nežije to tam“ a privítal by zo strany dotknutých subjektov, zodpovedných za jej riešenie, podnet na jej preriešenie;
P. Bátovský (zástupca firmy ARAN, s.r.o., lokalita č. 1): vyjadril nesúhlas s návrhom novej koncepcie využitia lokality č. 1, z dôvodu zníženia navrhnutého možného percenta zastavanosti a zvýšenia podlažnosti navrhovanej zástavby. Uviedol, že výstavba viacpodlažných objektov je v dotknutom území nereálna, nakoľko vyžaduje veľkú hĺbku zakladania a v dotknutej lokalite je vysoká hladina spodnej vody. Zakladanie viacpodlažných stavieb by bolo mimoriadne náročné finančne aj technicky. Preferuje pôvodné percento zastavanosti a nezvyšovanie podlažnosti zástavby;
K navrhnutému riešeniu križovatky Kazanská – Popradská – Krajinská – Prípojná ul. vo forme okružnej križovatky vyjadril nesúhlasné stanovisko z dôvodu, že v súčasnej križovatke existujúci ostrý uhol s komunikáciou v Prípojnej ul. neumožňuje odbočenie a dopravný prístup pre nákladné autá, ktoré zabezpečujú chod prevádzky firmy Aran, s.r.o.;
Ing. arch. Šoltés: uviedol, že návrhom novej koncepcie zástavby dotknutého územia sa predmetné územie zhodnotí, nakoľko sa umožní vyššia intenzita jeho využitia (napriek nižšiemu percentu zastavanosti sa novými regulačnými koeficientmi dosiahnu väčšie objemy na daný priestor).
Ďalšia diskusia sa viedla k podrobnostiam jednotlivých riešených zmien.
Na záver boli prítomní požiadaní, aby svoje stanoviská k  prerokovávanej dokumentácii uplatnili v termíne do 23.1.2015 písomne, prostredníctvom podateľne úradu.
Prítomní boli informovaní, že záznam z rokovania bude zverejnený na internetovej stránke miestneho úradu www.mupb.sk.

Záznam vypracovali: Ing. Borková, Ing. arch. Vaškovič